Die boek Jeremia – Bybelskool
Die boek van Jeremia is nie direk deur die profeet Jeremia geskryf nie, maar grotendeels gedikteer aan Baruk, sy sekretaris, soos dit in die boek vir ons aangegee word (vgl. Jer. 32:12; 36:4 vv.; 45:1). Baruk het ook op gesette tye die inhoud aan die leiers en die volk in die tempel gaan voorlees in opdrag van Jeremia (Jer. 36:8 vv.) en uiteindelik groot dele daarvan herskryf (Jer. 36:32), nadat Jojakim 'n groot deel daarvan verbrand het (Jer. 36:23).
Die Griekse vertaling (LXX) van die boek van Jeremia verskil redelik drasties van die Hebreeuse teks (MT) wat ons vandag in ons Bybels het. Nie net is dit omtrent 'n agste korter in lengte nie weens die weglating van woorde en frases en soms hele perikope nie (bv. 33:14-26; 39:4-13), maar die orde van die hoofstukke verskil ook. Die profesieë teen die nasies, hfst. 46-51, verskyn in die Griekse teks reeds ná hfst. 25:13.
Omdat daar onder die Hebreeuse boekrolle van Jeremia wat by Qumran in die veertigerjare van die vorige eeu ontdek is, ook een Hebreeuse rol gevind is wat met die Griekse vertaling ooreenstem, wil dit lyk asof daar ten minste twee verskillende Hebreeuse teks tradisies vir die boek Jeremia in omloop was. Omdat die LXX deur die vroeë kerk gebruik is, was die korter teks dus waarskynlik die boek van Jeremia wat in Jesus se tyd gebruik is. Die langer Hebreeuse teks het egter mettertyd voorrang begin geniet, en is dit in ons kanon ingesluit onder andere weens die invloed van Luther wat die MT verkies het.